Man (57) in kitskoswinkel doodgeskietArgieffoto: https://pixabay.com Die polisie in Polokwane het ŉ reusesoektog van stapel gestuur vir die persoon wat verantwoordelik is vir die moord op ŉ sakeman van dié stad. Kapt. Mamphaswa Seabi, woordvoerder van die polisie, het gesê die voorval het Woensdag omstreeks 19:45 by die Mahlatse-kitskoswinkel in Kerkstraat plaasgevind. Volgens Seabi het ŉ onbekende man by die winkel ingestap sonder om ŉ woord te sê, ŉ pistool uitgeruk en die 57-jarige sakeman trompop geskiet. “Die man het van die toneel gevlug in ŉ Ford Ranger-bakkie,” het Seabi gesê. Volgens Seabi is die polisie steeds stomgeslaan oor die voorval en word die motief vir die moord nog ondersoek. ŉ Saak van moord is aanhangig gemaak. Mense met inligting oor die voorval kan kapt. Otto by 082 575 8073 of die misdaadlyn by 0860 010 111 bel of hul naaste polisiestasie besoek.